21. Nacionalno savjetovanje o gospodarstvu i poduzetništvu kroz 6 tematskih cjelina i 2 radionice povezalo je teme inovativnosti, konkurentnosti i rasta i održalo se uz poruku **„Stvaramo bolje uvjete za rast i konkurentnost poduzetništva“.**

Ovogodišnje Savjetovanje posvećeno je poboljšanju poslovnog okruženja u kojemu se provodi gospodarska politika usmjerena privatnom sektoru kao nositelju ekonomskoga razvoja. Sadržaji izlaganja povezani su s mjerama za unaprjeđenje poslovnog okruženja kroz javno upravljanje i javne politike za gospodarstvo koje imaju za cilj stvoriti uvjete za dugoročne promjene koje će se mjeriti poboljšanjem indikatora konkurentnosti hrvatskog gospodarstva prema odgovarajućim svjetskim metodologijama. Mali i srednji poduzetnici, sudionici Savjetovanja, pokazali su iznimno zanimanje za program u kojemu se posebna tema bavila njihovim iskustvima korištenja sredstava EU, o čemu su neposredno izlagali.

U okviru programa Savjetovanja bilo je riječi o mogućnosti financiranja mikro, malih i srednjih poduzeća i dosadašnjoj provedbi mjera iz Operativnog programa konkurentnost i kohezija kojim se sufinanciraju poduzetnički projekti iz sredstava EU. Poseban naglasak stavljen je na ocjenu stanja provedenih javnih poziva, analizu učinjenog i najave promjena u upravljanju potporama iz sredstava EU u cilju usklađivanja potrebama poduzetnika te bržeg i učinkovitijeg korištenja raspoloživih EU sredstava. O digitalnoj preobrazbi gospodarstva govorilo se iz pogleda stanja i kretanja u globalnom gospodarstvu, povezanosti obrazovanja, javnih politika i tržišta rada te iskustava informatičkih, inovativnih i gospodarskih subjekata koji posluju u međunarodnom okruženju

Mogućnosti financiranja poduzetničkih projekata značajno su poboljšane, a izvori financiranja prošireni te je pokrenut razvoj novih oblika financiranja koji se uspješno provodi. Strukturna sredstva iz EU u dijelu potpora za poduzetništvo vrlo se učinkovito koriste, a veća dostupnost izvora financiranja omogućena je kroz poticajne programe s mjerama gdje poduzetnici mogu koristiti bespovratne potpore, povoljne kredite, potpore iz programa jamstava i financijske instrumente. Najavljeni su i povoljni poduzetnički fondovi za projekte koji ne bi odgovarali bankarskim uvjetima financiranja.

Te su mjere odgovor na stanje koje je pokazalo nepovoljan je financijski položaj subjekata malog gospodarstva koji se ogleda kroz visoku zaduženost, nisku kapitaliziranost i nedovoljne instrumente osiguranja. Pad financiranja gospodarstva u proteklom razdoblju najviše su osjetili mikro i mali poduzetnici u uvjetima dobre likvidnosti i adekvatne kapitalne baze banaka. Uvođenjem ESIF financijskih instrumenata u obliku mikro i malih zajmova koje provodi HAMAG BICRO značajno je povećano povoljno financiranje malog i srednjeg poduzetništva u onim oblicima njegovih financijskih potreba koje su nedostajuće. Osiguranje jamstava kojima se uspostavlja kreditna sposobnost te kreditne namjene prilagođene poslovnim potrebama poduzetnika učinile su pomak u učinkovitosti korištenja financijskih instrumenata te će se temeljem rezultata sredstva za tu namjenu poticanja razvoja poduzetništva uvećati.

Kreditni programi Hrvatske banke za obnovu i razvitak pokrivaju različite potrebe poduzetnika, obrtnika, izvoznika, turizma, poljoprivrede, zelenih industrija itd. ali se pokazalo da ih je prevelik broj i neprepoznatljivi su u odnosu na posebne potrebe poduzetnika, naročito izvoznika. Iako navedeni kreditni programi imaju nešto više kamatne stope koje su međutim ispod tržišnih, rokovi počeka i otplate čine ih konkurentnima napose za određene djelatnosti kojima je potrebno dulje vrijeme za povrat ulaganja kao što je turizam. Učinit će se promjene kako bi se kreditni programi prilagodili, uvode se novi programi i pokreće razvoj alternativnih fondova koji nedostaju poduzetnicima za projekte koje banke ne financiraju. Novi ESIF krediti za rast i razvoj imat će obilježja financijskih instrumenata i koristit će tvrtkama koje sukonkurentne, inovativne i propulzivne i koje projektima žele uvesti suvremenu poslovnu i upravljačku praksu i nove tehnologije.

Podizanje ukupne vrijednosti kapitalnih ulaganja u domaće gospodarstvo podržat će rast novo dodane vrijednosti, a poduzetnicima omogućiti da jačaju svoj tržišni položaj i stječu potrebna znanja o različitim novim oblicima financiranja poslovne djelatnosti. Poticajnim mjerama cilj je ojačati konkurentnost malog i srednjeg poduzetništva kroz ulaganja kojima osnažuje svoj tržišni položaj i rast na regionalnom, nacionalnom i međunarodnom tržištu. Značajan dio poticaja usmjerit će se u inovacijske procese olakšavajući ekonomsko iskorištavanje novih ideja i stvaranje novih poduzeća. Poslovna ulaganja u inovacije i istraživanje te razvoj treba poboljšati unaprjeđenjem potporne infrastrukture te povezivanjem i sinergijom između poduzeća, centara za istraživanje i razvoj i visokog obrazovanja. Postoji cijeli niz razvojnih djelatnosti s visokim potencijalom za rast i konkurentnost te razvoj proizvoda i usluga kroz primjenu novih tehnologija. O tome su u svojim izlaganjima govorili poduzetnici te na primjerima konkretnih teškoća u provedbi razvojnih projekata isticali kako je financiranje poduzetništva ključno u svim stadijima razvoja te je potrebno razvijati nedostajuće izvore financiranja, tražiti nova rješenja i usklađivati poticajne mjere s potrebama poduzetništva.

Nacionalno savjetovanje izravno doprinosi stvaranju poslovnog okruženja u kojemu se o poduzetništvu govori kao glavnom pokretaču razvoja i zaposlenosti, a okuplja i nositelje aktivnosti koji rade na jačanju regionalnog razvoja te ukazuje na potrebu partnerskih odnosa svih koji su uključeni u takve aktivnosti. Važna je uloga jedinica lokalne uprave na stvaranju poduzetničkog okruženja kroz aktivnosti koje provode na razvoju poduzetničke potporne infrastrukture. Iz sredstava EU njima su namijenjeni javni pozivi za provedbu projekata kojima se podiže kvaliteta usluga koje nude poduzetnicima i kojima unaprjeđuju svoju djelatnost te je proširuju prateći potrebe poduzetnika. Temeljni cilj poticajnih mjera za poduzetničke potporne institucije i poduzetničke zone je da budu žarišta za stvaranje povoljnih uvjeta za ostvarenje konkurentnosti kroz poboljšanje usluga koje pružaju. Važno je da kvalitetno proširuju svoje aktivnosti kako bi doprinijeli rastu na regionalnoj razini sukladno gospodarskoj i razvojnoj politici usmjerenoj na unaprjeđenje poslovnog okruženja u kojemu je privatni sektor nositelj ekonomskoga razvoja.

Iz iskustava poduzetnika koji su koristili EU sredstva za sufinanciranje svojih razvojnih poslovnih projekata razvidno je da poticajna sredstva djeluju kao poluga za daljnji rast poslovanja i novo zapošljavanje, a primjenom najsuvremenijih tehnologija zamjenjuju ovisnost o plaćanju usluga za korištenje takvih tehnologija, povećavaju izvozne rezultate te posluju u međunarodnim tvrtkama u vrijednosnim lancima. U provedbi projekata ključna je uloga lokalne uprave koja olakšava postupke provedbe poduzetničkih ulaganja i pruža mogućnosti korištenja poduzetničkih zona. Poduzetnici naglašavaju kako složeni projekti zahtijevaju posebne stručnosti i novu organizaciju te ističu korisnost usluga vanjskih konzultanata. Treba puno uložiti u pripremu projekta jer konzultanti ne mogu raditi bez projektnog zadatka poduzetnika koji zna svoj razvojni projekt.

Kroz Operativni program konkurentnost i kohezija koji se financira iz Europskog fonda za regionalni razvoj za malo i srednje poduzetništvo u 8 javnih poziva ukupno je do sada zaprimljeno 3.354 prijava, doneseno je 349 odluka o financiranju i potpisano 317 ugovora. Trenutačno su otvorena 3 javna poziva i to: Komercijalizacija inovacija u poduzetništvu, Internacionalizacija poslovanja MSP i Razvoj poslovne infrastrukture – poduzetničke zone. U 2017. planirano je otvaranje 8 javnih poziva od kojih se jedan odnosi na poduzetničke potporne institucije. Banke projekte iz sektora energetske učinkovitosti smatraju visoko rizičnima pa ih nisu voljne financirati ili ih financiraju uz visoke kamatne stope, visoke iznose instrumenata osiguranja i uz ograničeni (kratak) rok vraćanja kredita. Tijekom 2017. za malo i srednje poduzetništvo aktivirat će se financijski instrumenti za provedbu projekata povezanih s energetskom učinkovitosti kroz javne pozive „Povećanje energetske učinkovitosti i korištenja OIE u proizvodnim industrijama“ i „Povećanje energetske učinkovitosti i korištenja OIE u privatnom uslužnom sektoru (turizam i trgovina)“. Za ove javne pozive otvara se mogućnost kombinacije bespovratne potpore i financijskog instrumenta i po prvi puta je prihvatljiva djelatnost trgovina.

Savjetovanja posebna tema bila je posvećena boljem razumijevanju natječaja za prijavu projekata za bespovratne potpore iz proračuna EU. Važno je provoditi analize potreba poduzetnika za korištenje javnih poziva za sredstva EU jer su poduzetnici izloženi mnogobrojnim zahtjevima. Najbolje prolaze pripremljeni projekti koji su pravodobno planirani te je na strani poduzetnika nužno pratiti najave natječaja, na vrijeme prepoznati koji natječaj odgovara razvojnom projektu kojeg žele podnijeti za sufinanciranje, kontrolirati projekt za cijelo vrijeme trajanja, od pripreme, provedbe do okončanja, konzultirati se s institucijama kroz savjetovanja, pitanja i odgovore i koristiti usluge potpornih institucija. Uspješna komunikacija također je ključ za prevenciju neprihvatljivih troškova, a može se koristiti i podrška za tumačenje ugovora, informiranje o uvjetima javnog poziva, pohađati radionice za razumijevanje procedura i učiti o praksi provedbe javnih poziva. Nadležna upravljačka tijela u ministarstvima i agencijama razmatraju mogućnosti za pojednostavljenje provedbe javnih poziva u okviru postojećih pravila i propisa EU jer je dosadašnja praksa pokazala da je to složen i vremenski zahtjevan sustav, a cilj je veća apsorpcija sredstava i brža dodjela potpora korisnicima. Mijenjat će se upute za prijavitelje tako da budu jasnije i nedvojbene, natječaji otvarati u rujnu ili do ožujka zbog obveze podnošenja financijskih izvještaja i druge dokumentacije, smanjuje se broj postupaka i vrijeme trajanja do odobrenja potpora i uvodi vaučersko plaćanje za pojedine mjere. U okviru praćenja učinkovitosti korištenja sredstava EK traži demarkaciju između bespovratnih potpora i financijskih instrumenata radi ocjene odmaka o ovisnosti o bespovratnim sredstvima za što treba napraviti namjensku analizu.

Analiza provedbe javnih poziva pokazuje da su najčešće pogreške poduzetnika u projektnim prijavama neispunjenje uvjeta za registraciju (nije naveden niti naziv niti referentna oznaka Poziva), necjelovitost projektne prijave – nisu dostavljeni obvezni propisani obrasci propisani, zatim financijska sastavnica projekta (nije dostavljeno obvezujuće pismo namjere/ugovor o namjenski oročenom depozitu) i infrastrukturni dio projekta (nije dostavljena građevinska dozvola, nije dostavljen glavni projekt). Ocjena učinjenih pogrešaka u dijelu prihvatljivosti pokazuje da često podneseni projekt nije relevantan u odnosu na cilj, namjenu i predmet Poziva, nedostaje učinak poticaja, projektna prijava podnosi se nakon što je projekt započeo, projektne aktivnosti su u neprihvatljivoj djelatnosti, nije zatvoren proračun projekta, traženi intenzitet potpore viši je od propisanog javnim pozivom, neusklađena je veličina poduzetnika (partnerski i povezani subjekti), zatim se ne povede računa o tome da se potpore male vrijednosti kumuliraju i podnese se prijava u kojoj iznos potpore nije unutar minimalnog i maksimalnog praga. Pogreške vezane na odabir projektnog prijedloga u glavnini se odnose na nedostatan doprinos pokazateljima Poziva, nije prikazana financijska održivost projekta, komercijalna održivost projekta, projekt je slabo je dizajniran (ciljevi, rezultati, aktivnosti). Pored toga, pogreške poduzetnika odnose se i na slabu procjenu provedbe projekta tj. realističnost plana provedbe te manjkavosti vezane na provedbene kapacitete.

U okviru teme digitalne preobrazba gospodarstva naznačeni su trendovi koji pokazuju kako se u posljednjih 15 godina mijenjaju vodeća mjesta globalnih kompanija u korist lidera u digitalnim djelatnostima te je istaknuto da je nemoguće predviđati, no sasvim je sigurno da će se promjene događati brzo. Postoje procjene kakova će biti potražnja za kompetencijama u tim područjima, ali je razvidno da se pojavljuju potrebe za novim kompetencijama za koje mi još danas ne znamo da će postojati. Digitalno će zahvatiti sve i sada je teško prognozirati i dokučiti kako će se razvijati područje umjetne inteligencije ili robotika. U Hrvatskoj posluju tvrtke koje su digitalne, a poduzetnici bi trebali pratiti tehnološke promjene i primijenjena tehnološka rješenja kako bi zadržali konkurentnost. Primjer inicijative na lokalnoj razini gdje su poduzetnici iz djelatnosti informacijsko komunikacijskih tehnologija osnovali udrugu i pokrenuli niz aktivnosti na podizanju digitalne pismenosti pokazao je kako je za digitalno doba neophodna suradnja između gospodarstva, javne uprave, akademske zajednice i obrazovnih institucija.

Najveći generatori rasta i zapošljavanja su mali i srednji poduzetnici. Na Savjetovanju je kroz više tema naglašeno kako je za njihov razvoj potrebna reforma obrazovnog sustava i strukovnog obrazovanja kao i približavanje potreba poduzetnika i tržišta rada. Istaknuto kako je kvalitetno obrazovanje jedan od ključnih čimbenika razvoja te da bismo u tome uspjeli treba provesti brojne aktivnosti u koje jednakomjerno trebaju biti uključeni nositelji javnih politika, gospodarstvenici, poduzetnici i njihove krovna udruženja te akademska i šira društvena zajednica. Ministarstvo je odlučno u provedbi obrazovne reforme i reforme strukovnog obrazovanja tj. uvođenja sustava dualnog obrazovanja. Treba težiti takvom razvoju strukovnoga obrazovanja koje će biti visokokvalitetno i dostupno, prepoznato od učenika, roditelja ali i društva. Mjere koje se poduzimaju usmjerit će se na strukovno obrazovanje povezano tržištem rada, razvoj modela za stjecanje kompetencija te osobni i strukovni razvoj i cjeloživotno učenje. Dok naši građani odlaze u inozemstvo u potrazi za poslom na nama je da poduzmemo odgovarajuće mjere kako bi se ovi trendovi promijenili, no gospodarski sektor u tome treba preuzeti svoj dio odgovornosti kroz partnerski odnos s nositeljima javnih politika.

I ove godine na Savjetovanju su dodijeljena priznanja najboljim poduzetnicima i obrtnicima u 9 kategorija. U izboru su bili svi poduzetnici koji su koristili bespovratne potpore odobrene iz poticajnih programa za provedbu njihovih poduzetničkih projekata. Postupak izbora vodilo je stručno Povjerenstvo koje je odlučivalo o najboljima, a u konkurenciju za dodjelu nagrada ušli su svi poduzetnici koji su korisnici poticajnih mjera Ministarstva gospodarstva, poduzetništva i obrta i Hrvatske agencije za malog gospodarstvo, inovacije i investicije u prošloj godini. Činjenica da su ušli u izbor za nagradu najuspješnijima potvrđuje kako se radi o konkurentnim i tržišno sposobnim gospodarstvenicima s izvrsnim poslovnim rezultatima. Ministarstvo i na taj način daje konkretnu podršku i motivira poduzetnike za nove razvojne projekte.